राहुल गांधी ने पूछा, क्या बजरंग दल को लेकर भारत से झूठ बोल रहा है Facebook?
कांग्रेस के पूर्व अध्यक्ष राहुल गांधी ने एक खबर का हवाला देते हुए गुरुवार को सवाल किया कि क्या Facebook बजरंग दल को लेकर भारत और भारतीय संसद से झूठ बोल रहा है।
नई दिल्ली: कांग्रेस के पूर्व अध्यक्ष राहुल गांधी ने एक खबर का हवाला देते हुए गुरुवार को सवाल किया कि क्या Facebook बजरंग दल को लेकर भारत और भारतीय संसद से झूठ बोल रहा है। केरल के वायनाड से सांसद राहुल गांधी ने ट्वीट किया, ‘फेसबुक-यूएस का कहना है कि बजरंग दल से जुड़ी सामग्री आपत्तिजनक है और उसे प्रतिबंधित करना चाहिए। फेसबुक इंडिया संसदीय समिति से बोलता है कि बजरंग दल की सामग्री आपत्तिजनक नहीं है। क्या फेसबुक भारत और संसद से झूठ बोल रहा है?’गौरतलब है कि फेसबुक इंडिया के प्रमुख अजित मोहन ने बुधवार को संसद की एक समिति को बताया कि सोशल मीडिया कंपनी की तथ्य अन्वेषण टीम को ऐसी कोई सामग्री नहीं मिली, जिससे बजरंग दल पर प्रतिबंध लगाने की जरूरत हो। सूत्रों ने यह जानकारी दी। मोहन बुधवार को कांग्रेस नेता शशि थरूर की अध्यक्षता वाली सूचना प्रौद्योगिकी संबंधी संसद की स्थायी समिति के समक्ष पेश हुए। समिति ने उन्हें नागरिक डाटा सुरक्षा के मुद्दे पर तलब किया था।इससे पहले, अमेरिकी अखबार ‘वॉल स्ट्रीट जर्नल’ की रिपोर्ट में कहा गया था कि बजरंग दल पर प्रतिबंध की बात से जुड़े आंतरिक मूल्यांकन के बावजूद फेसबुक-यूएस ने वित्तीय कारणों और अपने कर्मचारियों की सुरक्षा चिंताओं के कारण उस पर अंकुश नहीं लगाया।